Жалба, подадена на 8 май 2025 г. — Токарева/Съвет
(Дело T-295/25)
Език на производството: френски
Страни
Жалбоподател: Майя Токарева (Москва, Русия) (представители: T. Bontinck, M. Brésart, J. Goffin и F. Patuelli, avocats)
Ответник: Съвет на Европейския съюз
Искания
Жалбоподателят моли Общия съд:
да отмени Решение (ОВППС) 2025/528 на Съвета от 14 март 2025 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна, в частта, в която се запазва името на жалбоподателя в списъка, съдържащ се в приложението към решението, и
да отмени Регламент за изпълнение (ЕС) 2025/527 на Съвета от 14 март 2025 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна, в частта, в която се включва името на жалбоподателя в списъка, съдържащ се в Приложение I към регламента,
да осъди Съвета да заплати съдебните разноски.
Основания и основни доводи
Жалбоподателят изтъква четири основания в подкрепа на жалбата.
Първо основание: грешка в преценката.
При положение, че фактическите и правните обстоятелства в основата на обжалваните актове са идентични с тези на предхождащите ги актове за оставяне в списъците, които са били отменени на два пъти от Общия съд (дела T-269/24 и T-744/22), констатациите на Общия съд в последното дело са приложими mutatis mutandis към обжалваните актове. Следователно тези актове са следствие от същата грешка в преценката на Съвета, обосновала отмяната на предходните актове с решението на Общия съд по дела T-269/24 и T-744/22.
Второ основание: неизпълнение на решението, постановено от Общия съд по дело T-269/24 и нарушение на принципа на добра администрация.
Жалбоподателят счита, че Съветът не е изпълнил решенията на Общия съд по дела T-269/24 и T-744/22, с които са отменени предходните актове за оставяне в списъците. Напротив, Съветът е въвел отново идентични актове за оставяне в списъците, без да представи нови или актуализирани мотиви или доказателства, в сравнение с тези, които са били предмет на състезателното производство по дела T-269/24 и T-744/22. Въпреки искането на жалбоподателя от 27 март 2025 г. Съветът продължава да отказва да поправи установените от Общия съд грешки.
Жалбоподателят счита, че неизпълнението на съдебното решение от 26 февруари 2025 г. представлява фактически способ, който свидетелства за повтаряща се злоупотреба с власт от страна на Съвета след 11 септември 2024 г. — датата на отменителното съдебно решение по дело T-744/22.
Трето основание: нарушение на принципа на пропорционалност.
Жалбоподателят упреква Съвета за това, че е нарушил принципа на пропорционалност, като е приел ограничителни мерки, които не са нито подходящи, нито необходими. Той подчертава, че с поведението си и с отказа да изведе спрямо него всички последици от решенията на Общия съд, Съветът показва волята си да запази за неопределено време необосновани ограничителни мерки срещу жалбоподателя, което нарушава принципа на пропорционалност. Освен това тези мерки нямат никакво полезно въздействие върху руските власти или върху целите на Решение 2014/145/ОВППС, тъй като жалбоподателят няма никаква връзка с конфликта в Украйна.
Четвърто основание: необоснована намеса в основните права на жалбоподателя.
Приетите срещу жалбоподателя ограничителни мерки накърняват основните му права. Всъщност поради обжалваните актове той рискува да загуби необратимо кипърското си гражданство. Обжалваните актове възпрепятстват жалбоподателя да отиде в своя имот в Хърватия и замразяват активите му, нарушавайки по този начин правото му на собственост. Обжалваните актове възпрепятстват жалбоподателя да постигне заличаване на името си от списъците на лицата, спрямо които се прилагат ограничителните мерки, въпреки двете отменителни съдебни решения на Общия съд, като накърняват правото му на ефективна съдебна защита.
____________